Stormers bra vaal voordat hulle Sunwolves klop | Maroela Media
Stormers bra vaal voordat hulle Sunwolves klop
8 Junie 2019
Die Sunwolves se Shuhei Matsuhashi in beheer van die bal voor die Stormers se Edwill van der Merwe tydens die Superrugbywedstryd in Kaapstad (8 Junie 2019) (Foto: AP Photo/Nasief Manie)
'n Oorwinning in die sakkie, maar nie een waarop jy baie trots sal kan voel nie.
Die Stormers het tog wraak geneem vir verlede jaar se nederlaag teen die Sunwolves en hulle het hul om kanse om in die kwarteindronde van die Superreeks te speel, 'n hupstoot gegee. Maar die tuisspan, met verskeie nuwelinge en groentjies wat kans gekry het om te oortuig, kon die Japanse teenstanders net met 31-18 klop nadat hulle rustyd met 14-6 voor was.
Ai, om darem 'n noodsaaklike bonuspunt weg te smyt met net 'n paar minute oor, getuig darem nie van 'n span waarop jy jou huis sal sit nie.
Die groot vraag is of die Stormers hul verpligtinge aanstaande Saterdag op Kingspark teen die Sharks op 'n hoogtepunt kan afsluit. Die Sharks het tuisveldvoordeel, hulle het 35 ligapunte teenoor die Stormers se 34.
Vir die wenspan staan die deur na die kwarteindronde wawyd oop. Maar vir die verloorspan kan sake op die laaste dag nog in 'n nagmerriejaar verander.
Saterdag se Stormers-sege was boonop teen 'n span wat hul laaste sewe wedstryde verloor het, meer as 40 punte gemiddeld per wedstryd afgestaan het en boonop nie meer in 2021 Superrugby sal speel nie.
'n Mens moet jou nie blind staar teen statistiek nie, maar om darem net 42% teenoor 56% besit te hê, spreek nie van oorheersing nie. Ook nie die 346 meter wat die Stormers met die bal gevorder het teenoor die Sunwolves se 397 meter nie.
Wat van die 120 duikslae wat die Stormers moes uitvoer en die 18 wat hulle gemis het teenoor die Sunwolves se 77 duikslae waarvan hulle net 14 gemis het. Wat van die 99 balle wat die Stormers aangegee het teenoor die Sunwolves se 130?
Ja, 'n wedstryd word tussen die vier lyne gewen en nie op 'n rekenaar nie, maar tog sal selfondersoek gedoen moet word.
Het die Stormers 'n kans? Ja, as hulle topspelers van hul beserings herstel het, as hulle met durf en passie en dissipline speel. Daar is 'n sprankel tussen van die nuwelinge, soos Jaco Coetzee en Craig Barry.
Punte: Stormers 31 (14): Drieë: Bongi Mbonambi, Craig Barry, Jaco Coetzee (2). Doelskoppe: Jean-Luc du Plessis (3), Josh Stander. Strafdoel: Stander
Sunwolves 18 (6): Drieë: Simisi Masirewa (2). Doelskop: Hayden Parker. Strafdoele: Parker (2)
Jaguares beklink SA afdeling teen Sharks
Hurricanes bring Lions terug aarde toe
Engelse is nie bang vir Aussies in hul agterplaas
Stormers speel aanstaande saterdag tewn sharks niw lions nie!
Goed gedoen met 'n erg verswakte span.
Laat my kop in skaamte sak as Stormers ondersteuner. Hul kan maar in my tuin kom speel, sal nie gordyne ooptrek om te kyk, hul moet net nie in beddings mors
Moenie worry nie, Egon Seconds sal hul volgende game blaas en wie weet watse bydrae die TMO sal maak.